**РЕШЕНИЕ № ПВ – 162 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ-Пловдив и БД ИБР-Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Създаване на насаждения от вишни, изпълнение на два броя тръбни кладенци за напояване на земеделски култури и проектиране и изпълнение на система за капково напояване“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** имоти с №005004, 005005, 005006, 005012, 005015, 005016, 005018, 005009, 019016, 019029, 019035, 019188, 019189, 019203, 019017, землище на с. Стряма, община Раковски, област Пловдив

**Възложител: „ХБ Консулт“ ЕООД,** гр. Пловдив

**Характеристика на инвестиционното предложение:**

Инвестиционното предложение предвижда създаване на насаждения от вишни, изграждане на напоително съоръжение /система за капково напояване/ и изграждане на два броя тръбни кладенци, в землище на с. Стряма, община Раковски, област Пловдив.

Насажденията с вишни ще бъдат създадени в землището на с. Стряма, община Раковски, област Пловдив в два масива, както следва:

Масив 5 – с площ 141,607 дка, който включва имоти: 005004, 005005, 005006, 005012, 005015, 005016, 005018, 005009;

Масив 19 – с площ 118,227 дка, който включва имоти: 019016, 019029, 019035, 019188, 019189, 019203, 019017.

За напояване на насажденията се предвижда изграждането на система за капково напояване. Дейностите по изграждане се състоят в полагане на тръби и фитинги, механизирано изкопаване на канали и обратно засипване, монтаж на фасонни части, монтаж на водовземни и командни възли, монтаж на капковия маркуч по опрна конструкция.

Системата за капково напояване съдържа няколко основни компонента: филтърен възел, водопреносна мрежа от тръби, фитинги и капкови маркучи.

По дължината на редовете ще се инсталира поливен тръбопровод ф16мм за капково напояване с фабрично вградени отвори – капкообразуватели. Предвидените изкопни дейности за полагането на напоителната система ще се осъществят на дълбочина 0,30-0,40м., като иззетия хумусен пласт ще се използва за обратно засипване по редовете. Напоителната система няма да включва модул за торовнасяне, няма да се използват и препарати за растителна защита.

Системата за капково напояване ще се разположи върху имотите предвидени за създаване на насажденията.

Поливният сезон е от 01 юли – 31 август, през който ще се извършват по 10 поливки за всеки масив.

Предвижда се необходимите водни маси за системата за капково напояване да се осигурят от два броя тръбни кладенци със следните параметри и координати:

Тръбен кладенец 1:

* Местоположение - в масив 5 в имот с №005018, с. Стряма, община Раковски с координати: N 42°17'16.8" E 24°50'00.9"
* Дълбочина – 16 метра
* необходимо сезонно (годишно) водно количество е Qгод.= 23311 m3.

Тръбен кладенец 2:

* Местоположение - в масив 19, в имот с № 019189, с. Стряма, община Раковски, с координати: N 42°17'21.8" E 24°51'54.6"
* Дълбочина – 16 метра
* необходимо сезонно (годишно) водно количество е Qгод.= 23779 m3.

Сондирането на проектните тръбни кладенци ще се извърши със сондажна апаратура УГБ-1ВС, шнеково, без промивната течност.

В интервала от 0,00 до 16,00 m ще бъде спусната колона от PVC тръби и филтри - Ж200. Филтърната част на колоната ще бъде разположена срещу преминатите водоносни интервали. Филтрите ще бъдат прорезни, като размера на прорезите ще бъде 1,5 х 100 mm.

В задтръбното пространство, в прифилтровата част на експлоатационната колона, ще бъде направена обсипка от промит речен чакъл – фракция 5 - 30.

Транспортния достъп до имотите, обект на инвестиционното предложение ще се осъществява по съществуваща пътна инфраструктура, без прокарване на нови пътни връзки.

Инвестиционното предложение попада в обхвата на т.1, буква „в“ и т. 2, буква „г“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Част от имоти с № 005004, 005005, 005006, 005012, 005015, 005016, 005018, 005009 землище на с. Стряма, общ. Раковски, обл. Пловдив, предмет на инвестиционното предложение, попадат в границите на защитена зона BG0000429 „Река Стряма” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г). До момента защитената зона не е обявена със заповед.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания и и на дивата флора и фауна, предмет на опазване в защитена зона BG0000429 „Река Стряма”.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

● Предвидените изкопни дейности за полагане на тръбопроводи и капкови маркучи, както и полагане на съоръжения за изграждане на цялостната система за капково напояване ще бъдат ограничени върху разглежданите имоти в землището на с. Стряма, община Раковски, област Пловдив, чрез прилагане на съвременни технологии за проектиране и монтаж, като не се очакват отрицателни въздействия върху компонентите на околната среда.

* + - * В хода на експлоатация на обекта не се предполага замърсяване и дискомфорт на околната среда. Осъществяването на системата за капково напояване има изцяло положителен ефект, свързан с намаляване на почвената ерозия и отглеждане на насажденията с минимален разход на вода.
      * Не се очаква въздейсвие върху атмосферния въздух, тъй като монтирането на системата за капково напояване се свежда до строително-монтажни дейности, които не са свързани с емисии на шум и прахови замърсители.
      * Реализацията и експлоатацията на сондажния кладенец ще се извърши по класически методи за подобен тип съоръжения и не се очаква да доведат до замърсяване и дискомфорт на околната среда, тъй като не се предвиждат дейности, при които се отделят значителни замърсители в околната среда.
      * Строително-монтажните дейности, свързани с изграждане на системата за капково напояване, се свеждат до изкопни работи за полагане на тръбопроводи, поставяне на маркучи и капкообразуватели. Иззетият хумусният пласт се запазва и отново се разстила по трасето на тръбопроводите.
      * За осъществяването на цялостното инвестиционно предложение не е необходимо изграждане на нова пътна инфраструктура, ще се използва съществуваща такава.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* С писмо изх. № КД-04-393/30.11.2016г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане на целите на околната среда.

**III. Способността за асимилация на екосистемата в естествената околна среда**:

* Имотите, в които ще се предвижда реализацията на инвестиционното предложение са земеделски земи, начин на трайно ползване – нива, на територията им липсва растителна покривка, елемент на природни местообитания и местообитания на видове, предмет на опазване в защитена зона BG0000429 „Река Стряма”, предвид това, както и поради факта, че в тях липсват природни местообитания на местообитания на консервационно значими видове, не се очаква увреждане, унищожаване или фрагментацията защитените зони и техните елементи.
* Предвид характера на инвестиционното предложение не се предполага значително по степен безпокойство на животинските видове, предмет на опазване в защитената зона.
* За осъществяването на инвестиционното предложение не се налага промяна на съществуваща инфраструктура и не е необходимо изграждане на нова такава. Това не предполага усвояване на допълнителни площи, които да доведат до увреждане или унищожаване на местообитания на видове, предмет на опазване в защитените зони и няма вероятност от намаляване числеността и плътността на популациите на видовете, предмет на опазване в защитените зони и до намаляване на благоприятния им природозащитен статус.
* Предвид извършения анализ на фактическата обстановка в района на инвестиционното предложение не се очаква кумулативно отрицателно въздействие със значителен ефект върху защитените зони и техните елементи от реализацията му спрямо одобрени до момента други инвестиционни предложения, планове, програми и проекти.
* Реализирането на инвестиционното предложение не предполага генериране на емисии и отпадъци в количества, които да окажат значително отрицателно въздействие върху защитените зони.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на системата за капково напояване на насаждения, е ограничен и локален в рамките на разглежданите имоти.
* Сондажните работи не включват използване, съхранение, транспорт, производство и работа с материали, които могат да бъдат опасни за околната среда и здравето на хората.
* Реализацията на инвестиционното предложение няма да повлияе върху качествата на почвата и земните недра. Земните изкопни маси, които ще се формират при полагане на елементите на системата ще се използват за обратно засипване и заравняване на терена.
* Монтирането на системата за капково напояване ще осигури ефективно отглеждане на насажденията с минимален разход на вода. Посредством дейността ще бъда намалено негативното въздействие на тенденциите за продължително засушаване през лятото, с което ще се повиши количеството и качеството на произвежданата продукция.
* Вероятността от поява на въздействие върху компонентите на околната среда от дейностите по изпълнението на проекта се определя като минимална. Въздействието върху водите ще бъде пряко, краткотрайно и временно в рамките на ежегодния поливен сезон. При осъществяването и експлоатацията на обекта няма да се формират отпадъчни води.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда - атмосферния въздух, водите, почвите, земните недра, флората и фауната.
* С писмо изх. № 7704/01.12.2016г. РЗИ-Пловдиве определила, че не се очакват неблагоприятно въздействие и риск върху човешкото здраве при реализация на инвестиционното намерение.
* Реализацията на предложението не предполага трансгранично въздействие.

**V. Обществен интерес към предложението за строителство, дейности или технологии:**

* Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Кмета на Община Раковски и Кмета на с. Стряма а засегнатото население чрез обява.
* Съгласно изискванията на чл.6, ал.9 и ал.10 от Наредбата за ОВОС, възложителят е предоставил информацията за преценяване на необходимостта от извършване на ОВОС на Община Раковски и Кметство с. Стряма.
* Община Раковски с писмо изх. № 32-02-21/09.11.2016 г. информира, че информацията по Приложение №2 към чл.6 от Наредбата за ОВОС е поставена на обществено достъпно място и след изтичане на нормативно определения срок няма постъпили възражения.
* Кметство с. Стряма с писмо изх. № 174/08.12.2016 г. информира, че няма постъпили възражения за информацията по Приложение №2 към чл.6 от Наредбата за ОВОС.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При изпълнение на следното условие:**

* Водата от тръбния кладенец може да се ползва само при спазване на всички процедури по разрешителен режим, съгласно чл. 50, ал. 7, т. 1 от *Закона за водите.*

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 16.12.2016г.**

*Директор на РИОСВ - Пловдив*

…..